Ramaphosa: ‘Ek het nog nooit geld gesteel nie’Pres. Cyril Ramaphosa (Foto: ANC) Pres. Cyril Ramaphosa het Sondagmiddag by die ANC in Limpopo se konferensie in Polokwane gesê hy het nog nooit geld gesteel nie. Ramaphosa het gereageer op berigte omtrent die rooftog in Februarie 2020 op sy wildsplaas naby Bela-Bela waartydens daar glo miljoene dollar gesteel is. “Ek is ŉ boer. Ek is in die vee- en wildbedryf en deur daardie besigheid, wat in die parlement verklaar is, koop en verkoop ek diere.” Volgens Ramaphosa word daar ook op sy wildplaas gejag en word daar dikwels in kontant betaal. “Dit waaroor berig word was ŉ duidelike saketransaksie rakende die verkoop van diere en die bedrag is veel minder as wat in die media berig word. Ek word beswadder oor geld. Ek wil julle verseker dat al hierdie geld opbrengste was van die verkoop van diere,” het Ramaphosa gesê. “Ek het nog nooit geld gesteel nie – nie van belastingbetalers of enigiemand anders nie en ek sal dit nooit doen nie. My integriteit as leier sal my nooit toelaat om dit te doen nie. Ek sal voortgaan om korrupsie te bestry. Daar is ŉ politieke agenda, maar dit sal my nie keer om korrupsie te beveg nie.” Ramaphosa het gesê hy sal sy samewerking gee vir enige prosesse. Arthur Fraser, voormalige hoof van die Staatsveiligheidsagentskap, het verlede week kriminele klagte teen Ramaphosa by die Rosebank-polisiestasie aanhangig gemaak rakende die rooftog. Hy voer aan dat “meer as $4 miljoen” tydens die rooftog gesteel is. In sy verklaring van 48 bladsye beweer hy dat die vyf inbrekers glo vir hulle stilswye betaal en nie verder vervolg is nie. Die president se kantoor het vroeër gesê hy is bewus van die kriminele klag wat deur Fraser ingedien is. “Pres. Ramaphosa is baie duidelik daaroor dat daar geen basis is vir die bewerings van kriminele optrede wat Fraser in ŉ verklaring teen die president maak nie.” Luidens die verklaring van die president se kantoor was die president in Addis Abeba waar ŉ beraad van die Afrika-Unie bygewoon het ten tyde van die voorval. “Die president het die voorval by die polisie se eenheid vir presidensiële beskerming aangemeld en is gereed om saam te werk met enige ondersoek deur wetstoepassers na hierdie sake.” Ramaphosa se kantoor het Saterdag weer ŉ verklaring oor die aangeleentheid uitgereik en gesê dat veiligheid op die president se wildplaas opgeskerp is ná die voorval. Daar is ook weer aangevoer dat Ramaphosa by geen misdryf betrokke was nie. Ramaphosa se kantoor het gesê dat hy nie verder oor die besonderhede van die saak sal kan praat nie in die lig van ondersoeke wat in die verband gedoen word.